Обединени демократични сили
Обединени демократични сили (ОДС) е име, използвано от средата на 90-те години на 20 век насам за политическите коалиции, сформирани около Съюза на демократичните сили, в периода 1996 – 2009.

В двата периода в коалицията влизат различни партии и организации, като СДС остава през цялото време основен участник. Председател на ОДС обикновено е лидерът на СДС: 1997 – 2001 председател е Иван Костов, от 2001 г. до 2005 бе Надежда Михайлова, а оттогава – Петър Стоянов.

Създаване 
Коалицията е създадена през август 1996 от СДС, Народен съюз и ДПС. Съществува в този състав до февруари 1997, когато ДПС напуска коалицията.

На 5 март се подписва ново споразумение между СДС и Народен съюз, към което по-късно се присъединяват БСДП, ВМРО, ХАП на Иван Глушков и БЗНС на Петко Илиев като присъдружни партии на СДС. В този състав коалицията успява да спечели пълно мнозинство на предсрочните парламентарни избори на 19 април 1997 г.

Правителство на ОДС 

Правителството на ОДС управлява в периода 1997 – 2001 с министър-председател Иван Костов. Това е първото правителство след 1989 г., което успява да изкара цял мандат. По време на управлението му, за да се стабилизира левът и банковата система в страната е въведен валутен борд.

Правителството съсредоточава дейността си в три основни проблема – връщане на земята, бърза приватизация и ликвидация на губещите предприятия. В резултат на това до пролетта на 2000 г. са раздържавени над 80% от държавните предприятия (според Световната банка – 45%). Извършената мащабна приватизация създава сериозни предпоставки за спекулации и съмнения относно процеса на приватизация, въпреки че няма реални доказателства за това.

Във външната политика основна задача е курсът към сближаване с Европейския съюз, САЩ и Турция. Въпреки негативното обществено мнение кабинетът на Иван Костов се обявява в подкрепа на ударите на НАТО срещу Сърбия.

На последвалите избори през 2001, въпреки заявеното желание да управлява още един мандат, водената от СДС и Иван Костов коалиция губи изборите. Костов подава оставка и лидерският пост преминава за кратко в Екатерина Михайлова, а по-късно е поет от Надежда Михайлова.

Участия в избори

Президентски избори 1996 
Кандидатът на коалицията Петър Стоянов печели изборите за президент през октомври 1996 г.

Парламентарни избори 1997 
На предсрочните парламентарни избори на 19 април 1997 г., коалицията успява да спечели пълно мнозинство и образува правителство.

Парламентарни избори 2001 
На Парламентарни избори в България (2001) ОДС е съставена само от СДС, Народен съюз и БСДП, тъй като ВМРО е заявило недоволство от политиката на СДС и не подновява участието си в коалицията. Тя получава 51 депутатски места в XXXIX народно събрание.

Парламентарни избори 2005 

На Парламентарни избори в България (2005) ОДС остава на пето място сред седемте парламентарните партии, като печели 20 мандата. На тези избори Обединените демократични сили включват:
 Съюз на демократичните сили
 Демократическа партия
 Движение Гергьовден
 Български земеделски народен съюз
 Национално сдружение - Български земеделски народен съюз
 Движение за равноправен модел

Източници 

Политически коалиции в България
Основани в България през 1996 година